Oudbaas van Fidentia op parool vrygelaatJ. Arthur Brown. (Foto: Nardus Engelbrecht/SAPA) Die veroordeelde bedrieër J Arthur Brown is op parool vrygelaat. Brown, voormalige Fidentia-baas, is in 2013 op twee aanklagte van bedrog skuldig bevind terwyl hy op verskeie ander aanklagte teen hom, waaronder geldwassery en korrupsie, vrygespreek is. Hy is aanvanklik tot ŉ boete van R150 000 of drie jaar tronkstraf gevonnis. Die appèlhof het einde 2015 Brown se vorige vonnis tersyde gestel en hom tot 15 jaar tronkstraf gevonnis op elk van die twee aanklagte van bedrog. Die vonnisse sal gelyklopend uitgedien word. Brown het hom later tot die Konstitusionele Hof gewend om teen dié vonnis te appelleer, maar dit is van die hand gewys. Brown is Donderdag op parool vrygelaat. Singabakho Nxumalo, woordvoerder van die departement van korrektiewe dienste, het gesê Brown kon eintlik al in Augustus 2019 vir parool in aanmerking gekom het, maar daar is daarteen besluit. “Brown neem verantwoordelikheid vir die oortredings wat hy gepleeg het en het berou,” het Nxumalo gesê en bygevoeg dat Brown geïdentifiseerde programme voltooi het waarna aanbeveel is dat hy op parool vrygelaat word. “Brown sal vir die res van sy vonnis aan spesifieke voorwaardes moet voldoen en sal onder toesig wees tot sy vonnis op 2 Desember 2028 verstryk.” Brown is gevonnis op twee aanklagte van bedrog wat verband gehou het met die sy hantering van beleggings vir Teta, die opleidingsowerheid vir die vervoersektor, en die Mantadia Asset Trust Company tussen 2002 en 2006. Brown het aanvanklik tereggestaan op 192 aanklagte.